paragraph_text: Osnutak RSA-a povezan je i s armenskim narodnim buđenjem 1988., borbom za neovisnost te borbom za pokrajinu Gornji Karabah. Paravojna formacija Vojska neovisnosti koja je nastala početkom rata za Gornji Karabah, bila je temelj za osnutak RSA-a. Nekoliko zapovjednika Vojske neovisnosti su na Osnivačkoj skupštini 2. travnja 1990. uspostavili Republikansku stranku Armenije, tada prvu socio-političku organizaciju u Armeniji koja se registrirala 14. svibnja 1991. kao politička stranka. Vojska neovisnosti koju su činili članovi RSA-a bila je aktivna u Ratu za Gornji Karabah. Odredi ove formacije su se 27. svibnja 1990. opirali i sovjetskim trupama u četvrti Nubarašen u glavnom gradu Erevanu te su također sudjelovali u nacionalizaciji sovjetskog naoružanja koje su dostavljali armenskim vojnicima po granicama. RSA je osnovala i prvo vojničko groblje Jerablur. Njezino zalaganje u koordiniranju dobrovoljačkih oružanih odreda pomoglo je uspostavi reda širom zemlje. Nakon uspostave Armenskih oružanih snaga, RSA je proglasila svoju demilitarizaciju.